
הכנסת העשרים

מישיבת ועדת הכספים
יום שני, ד' באב התשע"ו (08 באוגוסט 2016), שעה 11:30
<סדר היום:>
<צו מס הכנסה (זיכויים לתושבי האזור), התשע"ו-2016>
נכחו:

<חברי הוועדה:> 
משה גפני – היו"ר
אחמד טיבי

מיקי לוי

רחל עזריה

עודד פורר

חברי הכנסת:
סתיו שפיר
<מוזמנים:> 
	אורי שיינין
	–
	אגף תקציבים, משרד האוצר

	עודד רון
	–
	המחלקה המשפטית, האגודה לזכויות האזרח בישראל

	עלא ח'טיב
	–
	מנכ"ל קו לעובד

	אורי אלדר
	–
	יו"ר הפורום החברתי כלכלי מרצ


לרשימת השדלנים שנכחו בדיון – ראו בקישור זה.
<ייעוץ משפטי: >
שלומית ארליך
<מנהל/ת הוועדה:>
טמיר כהן
<רישום פרלמנטרי:>
יפעת קדם
<צו מס הכנסה (זיכויים לתושבי האזור), התשע"ו-2016>
<היו"ר משה גפני:>
צו מס הכנסה (זיכויים לתושבי האזור), התשע"ו-2016.
<אורי שיינין:>
מה שמונח בפניכם זה בעצם יישום החלטת ממשלה 1236. המטריה שלה זה חיזוק שיתוף הפעולה הכלכלי עם הרשות הפלסטינית באמצעות תעסוקת עובדים פלסטינים. הרשות הפלסטינית מתמודדת עם משבר גרעוני רציף. הגרעון אצלם הוא לא כמו אצלנו, אין אג"ח שמממן אותו. המשמעות היא שלא משלמים שכר, שלא משלמים תשלום לספקים. 

<עודד פורר (ישראל ביתנו):>
או חשמל.

<אורי שיינין:
>
או חשמל, שזו בעיה אחרת שגם בה אנחנו מטפלים. זה עולם אחד. עולם שני זה שהשכר של עובדים פלסטינים שמועסקים בישראל הוא פי 3 מהשכר הממוצע ברשות הפלסטינית. בישראל הוא סדר גודל של 5000 - -  
<היו"ר משה גפני:>
איך הגענו עכשיו לרשות הפלסטינית?

<אורי שיינין:>
אם עובד פלסטיני מועסק בתוך שטחי הקו הירוק, 75% מהמס עובר לרשות הפלסטינית, אם הוא מועסק מעבר לקו הירוק על ידי ישראלים, 100% מהמיסוי עובר לרשות הפלסטינית.  

<היו"ר משה גפני:>
למה רשות המסים לא מסבירה את זה? 
<אורי שיינין:>

המיסוי של עובד פלסטיני שמועסק ברשות הוא מיסוי שדומה למיסוי שמונח פה לאישור הוועדה. מה שקורה זה שעובד פלסטיני שמועסק בישראל נהנה מהטבת מיסוי ביחס לעובד פלסטיני שמועסק ברשות הפלסטינית, כשאנחנו מדברים על עובדים שבעיני הרשות הפלסטינית, בלי להיכנס כרגע לאיך זה נראה בישראל, מרוויחים שכר של פי 3.  

<עודד פורר (ישראל ביתנו):>
השכר של עובד פלסטיני ברשות הוא 1500 שקל. 

<היו"ר משה גפני:>
וכמה בסין? אני ועדת הכספים של מדינת ישראל.

<אורי שיינין:>
השכר של עובד פלסטיני שמועסק בישראל הוא 5000 שקל. 
<עודד פורר (ישראל ביתנו):>
כשאתה מדבר על 5000 שקל, אתה מתכוון לכך שהוא מועסק, למשל, באזור התעשייה ברקן.

<אורי שיינין:>
כן. אין הבדל משמעותי בין השכר שלהם בברקן לשכר שלהם בתוך הקו הירוק. ההמלצות של ארגון הבנק העולמי, קרן המטבע וארגונים נוספים לרשות הפלסטינית הן להשוות את המיסוי של עובד פלסטיני בשני המקומות. הוא מציע מנגנון מסובך יותר, כמעט בלתי ניתן ליישום.  אנחנו עושים את זה במנגנון הקיים על-מנת לפשט את העניינים. הוא מציע את זה משני נימוקים: אחד, נימוק פיסקלי, ושניים, נימוק של השכלה. 
<אחמד טיבי (הרשימה המשותפת):>
מה השכר הממוצע של עובד אריתראי באריתריאה?  

<קריאה:>
עובד אריתראי שעובד בישראל לא מקבל את נקודות הזיכוי. 

<עודד פורר (ישראל ביתנו):>
לאן הולך המיסוי של אותו עובד?

<אחמד טיבי (הרשימה המשותפת):>
חשוב. אולי נמצא מנגנון אחר.

<עודד פורר (ישראל ביתנו):>
עובד אריתראי משלם מס בישראל? לאן הולך המס?
<אורי שיינין:>

נשאר בישראל. 

<היו"ר משה גפני:>
הבסיס היה שהוא משתכר בארץ פי 3. 

<אחמד טיבי (הרשימה המשותפת):>
1500 שקל מה-5000 הולכים שוחד לקבלן, או לזה שמסדר את אישור הכניסה לישראל. כולם מקבלים את אותו דבר. 
<עודד פורר (ישראל ביתנו):>
המס שמשלם עובד פלסטיני שעובד בתוך תחומי הקו הירוק, למשל בתל אביב, שונה מהמס שמשלם עובד פלסטיני שעובד בברקן?
<אורי שיינין:>
המס הוא אותו מס, השאלה לאן הוא הולך. 
<עודד פורר (ישראל ביתנו):>
איך החלוקה?
<אורי שיינין:>

עובדים פלסטינים שעובדים בתוך השטח הירוק, למשל בתל אביב, 75% מהמס שלהם עובר לרשות, 25% מהמס שלהם נשאר בישראל. 100% מהמס של עובד פלסטיני שעובד בברקן עובר לרשות. מה שקורה בכל העולם זה שיש תשואה להשכלה. גם ברשות יש תשואה להשכלה. מהנדס מרוויח שכר ממוצע של 4500 שקל. 

<אחמד טיבי (הרשימה המשותפת):>
הסכם גרוע.

<עודד פורר (ישראל ביתנו):>
אין שוני במיסוי שמשלמים על עובד בברקן לעומת עובד בתל-אביב?

<אורי שיינין:>
לא.

<עודד פורר (ישראל ביתנו):>
מה בא הצו הזה לתקן?

<אורי שיינין:>
מורה ברשות מרוויח סדר גודל של 2500 שקל, כאשר השכר הממוצע שם הוא 1500 שקל. אנחנו רואים את אותה תשואה להשכלה. לעובד הפלסטיני שמתלבט אם לסחוב בלוקים בישראל או להיות מהנדס ברשות, עדיף לסחוב בלוקים בישראל, הוא יקבל שכר יותר גבוה. 

<עודד פורר (ישראל ביתנו):>
אלא אם כן הוא יהיה מהנדס בישראל. באזור תעשייה ברקן יש מנהלי עבודה פלסטינים, הם מרוויחים מעבר לשכר מינימום.
<אורי שיינין:>
נכון, מיעוטם.  

<אחמד טיבי (הרשימה המשותפת):>
מה נקודת הזיכוי של מי שעובד בהתנחלויות?

<אורי שיינין:>

המיסוי הוא אותו מיסוי, השאלה לאן הכסף הולך. נקודת הזיכוי היא 2 ורבע כיום. לפי ההצעה, נקודה ורבע בעתיד, נקודה באופן זמני ב-2017,2018. מה שהצו הזה מציע זו תוספת הכנסות מבחינת הרשות הפלסטינית בסדר גודל של 170 מיליון שקל,  מבחינת מדינת ישראל - -
<עודד פורר (ישראל ביתנו):>
אתם מעלים את המיסים על העובדים הפלסטינים.
<אורי שיינין:>
כן.  
<אחמד טיבי (הרשימה המשותפת):>

אפשר לעזור לרשות להעביר את כל החובות של העובדים הפלסטינים, ויש תביעות של הרשות הפלסטינית כלפי ישראל במיליארדי שקלים. אפשר משם להעביר כסף לרשות. אתם מכירים את התביעות של הרשות הפלסטינית. "קו לעובד" העלה את זה מספר פעמים. פה אני שומע לראשונה משהו ביזארי, תמוה - רוצים למסות יותר את העובדים הפלסטינים בישראל כדי להעביר 170 מיליון שקל לרשות.  אני מוקסם מהרצון להשוות בין הכנסת הפועל הפלסטיני כאן לפועל הפלסטיני בגדה, בשטחים הכבושים. זה מקבל 4000, 5000 שקל, ההוא מקבל 1500 שקל, אז משווים. איך משווים? מקצצים פה, כדי שיהיה שווה לנמוך. זאת בקשה מאוד תמוהה. 

אני רופא. יש בתי חולים ברשות הפלסטינית שרמת הרפואה בהם לא טובה. בישראל רמת הרפואה טובה יותר. אפשר שחולה פלסטיני שמקבל טיפול בבית חולים ישראלי, במקום לתת לו שני שקי אינפוזיה, יתנו לו אחד כדי להשוות. עיקרון השוויון חשוב. אי אפשר שזה שבשטחים יקבל טיפול פחות טוב מזה שנמצא בישראל.  

אני מתנגד בתוקף לבקשה שלכם. אני מבקש ממך, אדוני, לא להצביע עליה, להחזיר אותה לאוצר כדי להמשיך לבדוק. אני רוצה לבדוק עם מי שצריך מאיפה זה בא. 
<היו"ר משה גפני:>
רק תגיד לי אחרי זה מאיפה זה בא.

<אחמד טיבי (הרשימה המשותפת):>
אני אגיד לך. אני מבקש לא לאשר את מיסוי היתר על הפועלים הפלסטינים שעובדים בישראל. מדובר בעובדים שיוצאים ב-3 בבוקר - לרובם יש אישורי כניסה וכרטיסים מגנטיים, לחלקם לא - כדי להגיע לעבודה ב-07:00. הם עובדים 20 שעות ביממה כדי לקבל משכורת של 8 שעות, 10 שעות. זו משכורת עלובה. מהמשכורת העלובה שמקבלים הפועלים הפלסטינים אתם רוצים למסות יותר, אתם רוצים להוריד נקודת זיכוי כדי לשלוח עוד 170 מיליון שקל לרשות. יש לכם מיליארדים בקופה שהפלסטינים תובעים מקרן הפנסיות, מכספי הפנסיות. משם תעבירו. את עיקרון השוויון הזה תשאירו בצד.
<עודד פורר (ישראל ביתנו):>
קצת חורה לי שהדאגה פה היא לרשות הפלסטינית. זאת דאגה לא ברורה. יש כ-85 אלף בעלי היתרי עבודה בישראל. 

<אורי שיינין:>
70 אלף.
<עודד פורר (ישראל ביתנו):>
מתוך אותם 70 אלף, לפחות לפי הנתונים שאני יודע ובדקתי, אולי אחד היה מעורב באחת  מפעולות הטרור שהיו בשנה האחרונה, מה שמצביע שבאמת האנשים האלה באים להוציא את לחמם.  אתם באים פה כדי לקחת מהם יותר מיסים. אותם מיסים לא יממנו פעולות שהן חיוביות. מה עושה הרשות הפלסטינית עם הכספים האלה? היא משלמת כסף לאלה שיושבים בבתי הסוהר בגין עבירות ביטחוניות, תלוי איזה פשע הם ביצעו. אם הם זרקו אבנים, זה מעט, אם הם פצעו, זה קצת יותר. אם הם ממש רצחו, משלמים להם יותר מכספי אותו משלם מיסים. הרשות חייבת לנו כסף עבור חברת החשמל. זה לא מטופל דרך העניין הזה. אם המפעל לפלסטיקה בברקן רוצה למכור את מרכולתו בחברון, הוא צפוי, לפי החקיקה של הרשות הפלסטינית שאליה אמורים להגיע הכספים האלה, לעונשים כבדים. אני לא יודע אם זה 5 שנים, 14 שנים. זה מנוגד לאמנת פריז. אותו מפעל מקביל בחברון מוכר את מרכולתו כאזור סחר חופשי בישראל ללא מכס. איתו אנחנו מתחרים. אם אנחנו נצמדים לאמנת פריז, זה צריך להיות כמכלול. אני רוצה להבין מאיפה הגיעה ההצעה הזאת, ממה היא נובעת. 

<עלא ח'טיב:>

הופתענו אתמול מההצעה. תתארו מצב בו לוקחים מהרופאים בישראל נקודת זיכוי בשביל להוסיף מיטות בבתי חולים. זה המצב. לוקחים מהעובדים, מהשכבה הכי חלשה, נקודת זיכוי בשווי של 216 שקל לחודש. אומרים שבכסף הזה ישפרו את התנאים שלהם בעבודה בישראל. זאת הנוסחה. זה הזוי לגמרי. אין לנו מנדט להסכים לדבר הזה של לקחת מהעובד הפלסטיני בשביל להעביר לרשות הפלסטינית. אני לא יודע מי בנה את זה, עם מי סיכמו דברים.
<סתיו שפיר (המחנה הציוני):>

אני מאוד סקרנית להבין מאיפה הגיעה הבקשה המאוד תמוהה הזאת. 

<מיקי לוי (יש עתיד):>
מישהו אמר לי שמהרשות הפלסטינית.

<סתיו שפיר (המחנה הציוני):>
מעניין לדעת. בסעיף 5 כתוב שכלכלני הבנק העולמי המליצו ליצור מערכת של גביית היטלים להתקנת השכר הנטו של העובדים הפלסטינים.

<היו"ר משה גפני:>
זה הוסבר קודם.

<סתיו שפיר (המחנה הציוני):>
צריך לראות מה הגיע מהבנק העולמי.

<עודד פורר (ישראל ביתנו):>
הבנק העולמי לא מגיש הצעות חקיקה.

<מיקי לוי (יש עתיד):>

אני מניח ששר האוצר רוצה יותר פועלי בניין בגלל משבר הדיור. איפה האיזונים פה?
<עודד רון:>

בשנת 2007 קבע השופט ריבלין שהחלתן של שתי מערכות דין שונות על עובדים בצוותא תוביל בהכרח לאפליה אסורה. הדבר הזה כבר נקבע, הוא ברור מאוד. באמנת רומא נקבע שיש לספק לעובד הגנה יתירה, נקבע שעובד שמגיע ממדינה בה תנאי העסקה פחותים לא יקופח. אלו שתי נקודות חשובות שחשוב להעלות פה. 

<מיקי לוי (יש עתיד):>
בעניין הזה אנחנו דואגים לכך שאלה שמגיעים לעבוד אצלנו ירוויחו פי 3 מאלה שגרים שם. 
<עודד רון:>
הצו הזה נוגד את הערכים הדמוקרטיים של מדינת ישראל, נוגד אמנות שמדינת ישראל חתומה עליהן וגם את ערכיה היהודיים של מדינת ישראל. 
<אורי אלדר:>
בסעיף 5 כתוב שזה בא כדי להפחית מהכדאיות של עבודה בבניה בישראל. להביא פועלים מסין או מרומניה זה יותר זול מאשר שהפועלים יגיעו מהשטחים?
<מיקי לוי (יש עתיד):>
אין כאן בכלל שאלה כלכלית. אני מסתכל על מדינית-ביטחונית. 
<אורי אלדר:>

חבר הכנסת לוי, תתייחס לשאלה הכלכלית, זה גם חלק מהעניין. נוסף להתעמרות בעובדים ובניסיון לתת כסף לרשות על הגב של העובדים האלה שעובדים בישראל, יש גם את העניין של חוסר כדאיות כלכלית. אנחנו רוצים להקטין את מספר העובדים? אנחנו רוצים להגדיל אותם.

<היו"ר משה גפני:>

יש פה שאלה מוסרית מהמדרגה הראשונה. השאלה המוסרית היא כאשר אנחנו עומדים מול הרשות הפלסטינית לעומת העובדים הפלסטינים. אם מדינת ישראל הייתה מדינת הלכה, לא היה דיון כזה כיוון שהיו דואגים קודם לעובדים. "ואהבתם את הגר כי גרים הייתם בארץ מצרים". מדינה ריבונית הייתה צריכה לדאוג קודם לעובדים. המדינה היא לא מדינת הלכה. 
בשם ועדת הכספים אני מבקש למנות את חבר הכנסת אחמד טיבי על-מנת לברר מהיכן הגיע התהליך הזה. אני אבדוק באוצר, אני אדבר איתם, אני אשמע איפה התחיל הסיפור הזה. אני מבקש מחבר הכנסת טיבי לתת לנו מידע על-מנת לדעת מהיכן זה הגיע.  
<מיקי לוי (יש עתיד):>
אנחנו רוצים לדעת האם זה הגיע מהאוצר הפלסטיני. האוצר הפלסטיני לא יכול לעשות צעד פיסקלי באמצעותנו.  
<סתיו שפיר (המחנה הציוני):>
אני מבקשת לקבל את חוות הדעת של הבנק העולמי. 
<היו"ר משה גפני:>
זה פחות חשוב לי. 

<אחמד טיבי (הרשימה המשותפת):>
אני רוצה שהסכום שיועבר לרשות יהיה מקרן הפנסיות, לא מהפועלים.

<אורי שיינין:>
אני לא חושב שהרשות תבוא ותגיד שהיא רוצה לעשות את הצעד הפיסקלי הזה, כי זאת האחריות של מדינת ישראל. אנחנו עומדים פה בפני צעד שהומלץ על ידי כל הארגונים הבינלאומיים. כל הארגונים, כולל הקוורטט, שמטפלים בנושא הזה, מודעים אליו. 

<סתיו שפיר (המחנה הציוני):>
הרציונל הוא להפחית את כדאיות העבודה בבניין?
<אורי שיינין:>
הרציונל הוא הפוך.

<אחמד טיבי (הרשימה המשותפת):>
האם הקוורטט המליץ לקבל את ההחלטה הזאת?
<אורי שיינין:>

 אני לא מכיר את ההמלצה של הקוורטט, אני יודע שזה תואם איתם. אני לא מכיר התנגדויות שלהם.
<היו"ר משה גפני:>
ביקשה חברת הכנסת סתיו שפיר את הדוח מהבנק העולמי. אני מבקש שתעביר לנו את מה שביקשה חברת הכנסת סתיו שפיר. כנראה שגם האחרים רוצים את זה. 

<(הישיבה נפסקה בשעה 12:38 ונתחדשה בשעה 12:43.)>
<היו"ר משה גפני:>
חבר הכנסת אחמד טיבי, אני מבקש שתברר את המידע הזה, הוא חשוב לי. אני מבקש, אורי, שתעביר נייר מפורט על כל הנושא הזה. אני מבקש את הדוח של הבנק העולמי, מה שכולנו מבקשים. אנחנו נקיים על העניין הזה דיון נוסף. תודה רבה.
<הישיבה ננעלה בשעה 12:45.>

